Κανονισμός (ΕΚ) αριθ. 2379/2001 της Επιτροπής

της 5ης Δεκεμβρίου 2001

για την τροποποίηση του κανονισμού (ΕΚ) αριθ. 1148/2001 σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 10,

Εκτιμώντας τα ακόλουθα:

(1) Το άρθρο 7 του κανονισμού (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών(3) προβλέπει τους όρους με τους οποίους η Επιτροπή μπορεί να αναγνωρίσει τις εργασίες ελέγχου που πραγματοποιούνται σε ορισμένες τρίτες χώρες για τα προϊόντα που εξάγονται προς την Κοινότητα.

(2) Σύμφωνα με το άρθρο 7 παράγραφος 3 δεύτερο εδάφιο του κανονισμού (ΕΚ) αριθ. 1148/2001, οι υπηρεσίες ελέγχου των τρίτων χωρών που θα επωφεληθούν της εγκρίσεως αυτής θα εκδίδουν πιστοποιητικά συμμόρφωσης των εμπορευμάτων τα οποία οι τελωνειακές αρχές της Κοινότητας μπορούν να αποδεχθούν για τη θέση των εμπορευμάτων σε ελεύθερη κυκλοφορία. Πρέπει, συνεπώς, να προβλεφθούν τα κοινά χαρακτηριστικά τα οποία θα πρέπει να τηρούν τα διάφορα πιστοποιητικά που εκδίδονται από τις διάφορες δικαιούχες τρίτες χώρες, και ιδίως όσον αφορά το πρωτότυπο και τα αντίγραφα των πιστοποιητικών αυτών, τις διαστάσεις τους, την εκτύπωσή τους, τον τρόπο συμπλήρωσης, την αρίθμησή τους και την αρχειοθέτησή τους, τις υπογραφές και τις σφραγίδες που εμφαίνονται σε αυτά.

(3) Το άρθρο 7 παράγραφος 5 του κανονισμού (ΕΚ) αριθ. 148/2001 προβλέπει καθεστώς δειγματοληπτικού ελέγχου από τα κράτη μέλη των πιστοποιητικών που εκδίδονται από τις τρίτες χώρες. Πρέπει, ωστόσο, να συμπληρωθούν αυτοί οι δειγματοληπτικοί έλεγχοι με ελέγχους εκ των υστέρων σε περίπτωση εκδήλων αμφιβολιών όσον αφορά την αυθεντικότητα ή την ακρίβεια των στοιχείων τα οποία περιλαμβάνουν.

(4) Για την εφαρμογή των διατάξεων του άρθρου 7 του κανονισμού (ΕΚ) αριθ. 1148/2001 απαιτείται διοικητική συνεργασία μεταξύ της Κοινότητας και κάθε ενδιαφερόμενης τρίτης χώρας, ώστε να τεθούν στη διάθεση των αρμοδίων αρχών της Κοινότητας το σύνολο των πληροφοριών που απαιτούνται. Πρέπει να προσδιοριστούν το περιεχόμενο και οι λεπτομέρειες αυτής της διοικητικής συνεργασίας.

(5) Ενδεχομένως, η έγκριση των εργασιών ελέγχου που διενεργούνται από ορισμένες τρίτες χώρες είναι δυνατόν να απαιτήσει την οργάνωση επιτόπιων επισκέψεων προκειμένου να αξιολογηθούν τα συστήματα των εξαγωγικών ελέγχων των εν λόγω τρίτων χωρών. Στην περίπτωση αυτή, πρέπει να προβλεφθεί η δυνατότητα να προσφεύγουμε στο σώμα των ειδικών ελεγκτών στις αγορές οπωροκηπευτικών που έχει συσταθεί από το άρθρο 20 του κανονισμού (ΕΚ) αριθ. 2200/96.

(6) Πρέπει, επιπλέον, να συμπληρωθεί το υπόδειγμα του λογοτύπου που εμφαίνεται στο παράρτημα III του κανονισμού (ΕΚ) αριθ. 1148/2001.

(7) Πρέπει, συνεπώς, να τροποποιηθεί ο κανονισμός (ΕΚ) αριθ. 1148/2001.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1148/2001 τροποποιείται ως εξής:

1. Το άρθρο 7 τροποποιείται ως εξής:

α) στην παράγραφο 2, το τέταρτο εδάφιο αντικαθίσταται από το ακόλουθο κείμενο: "Για την έγκριση που αναφέρεται στην παράγραφο 1, η Επιτροπή μπορεί να προσφεύγει στο σώμα των ειδικών ελεγκτών στις αγορές οπωροκηπευτικών, που έχει συσταθεί από το άρθρο 40 του κανονισμού (ΕΚ) αριθ. 2200/96, προκειμένου να γίνουν επιτόπιες επισκέψεις για να εξακριβωθεί ότι οι εργασίες ελέγχου που διενεργούνται από τη συγκεκριμένη τρίτη χώρα τηρούν τις διατάξεις του παρόντος άρθρου και, ενδεχομένως, να διατυπωθούν συστάσεις για να βελτιωθεί ο βαθμός συμμόρφωσης των εξαγομένων εμπορευμάτων από την εν λόγω τρίτη χώρα προς την Κοινότητα."

β) στην παράγραφο 3 προστίθενται τα ακόλουθα εδάφια: "Τα υποδείγματα των εντύπων επί των οποίων συντάσσονται τα πιστοποιητικά που προβλέπονται στην παρούσα παράγραφο, δεύτερο εδάφιο, καθορίζονται στο πλαίσιο της αναγνωρίσεως που αναφέρεται στην παράγραφο 1.

Τα πιστοποιητικά μπορούν να περιλαμβάνουν ένα μόνον αντίγραφο που ταυτοποιείται από την ένδειξη 'πρωτότυπο'. Εάν παραστεί ανάγκη συμπληρωματικών αντιγράφων, πρέπει να φέρουν την ένδειξη 'αντίγραφο'. Οι αρμόδιες αρχές της Κοινότητας αποδέχονται ως έγκυρο μόνο το πρωτότυπο του πιστοποιητικού.

Οι διαστάσεις του εντύπου είναι 210 x 297 χιλιοστόμετρα, και όσον αφορά το μήκος γίνεται αποδεκτή ανώτατη ανοχή 5 χιλιοστομέτρων λιγότερο έως 8 χιλιοστομέτρων περισσότερο. Το χαρτί που θα χρησιμοποιηθεί πρέπει να είναι λευκό χαρτί γραφής χωρίς μηχανικούς πολτούς και να ζυγίζει τουλάχιστον 40 γραμμάρια ανά τετραγωνικό μέτρο.

Τα έντυπα πρέπει να τυπώνονται και να συμπληρώνονται σε μια από τις επίσημες γλώσσες της Κοινότητας.

Τα έντυπα πρέπει να συμπληρώνονται χρησιμοποιώντας μηχανογραφική ή παρόμοια διαδικασία.

Τα πιστοποιητικά δεν πρέπει να περιέχουν ξέσματα ούτε προσθήκες. Οι ενδεχόμενες τροποποιήσεις που επιφέρονται σ' αυτό πρέπει να γίνονται με διαγραφή των εσφαλμένων ενδείξεων και με προσθήκη ενδεχομένως των επιθυμητών ενδείξεων. Κάθε τέτοια τροποποίηση πρέπει να εγκρίνεται από το συντάκτη του πιστοποιητικού και να θεωρείται από τις αρχές εκδόσεως του.

Κάθε πιστοποιητικό πρέπει να φέρει αύξοντα αριθμό, τυπωμένο ή όχι, που επιτρέπει την εξακρίβωση της ταυτότητας του και πρέπει να φέρει τη σφραγίδα της αρχής εκδόσεώς του καθώς και την υπογραφή του προσώπου ή των προσώπων που είναι εξουσιοδοτημένα να το υπογράφουν.

Η αρχή εκδόσεως διατηρεί αντίγραφο κάθε πιστοποιητικού το οποίο εκδίδει."

γ) η παράγραφος 4 αντικαθίσταται από το ακόλουθο κείμενο: "4. Η αναγνώριση μπορεί να ανασταλεί από την Επιτροπή εάν διαπιστωθεί, σε σημαντικό αριθμό παρτίδων ή/και ποσοτήτων, ότι τα εμπορεύματα δεν αντιστοιχούν στα στοιχεία που αναγράφονται στα πιστοποιητικά που έχουν εκδοθεί από τις υπηρεσίες ελέγχου της τρίτης χώρας, ή όταν δεν ανταποκρίνονται ικανοποιητικά στις απαιτήσεις των εκ των υστέρων ελέγχων που αναφέρονται στην παράγραφο 5α."

δ) προστίθεται η ακόλουθη παράγραφος 5α: "5α Κάθε φορά που παρουσιάζονται βάσιμες αμφιβολίες όσον αφορά την αυθεντικότητα ενός πιστοποιητικού που προβλέπεται στην παράγραφο 3 δεύτερο εδάφιο, ή την ακρίβεια των ενδείξεων που αναγράφονται σ' αυτό, διεξάγεται εκ των υστέρων έλεγχος.

Η αρμόδια αρχή της Κοινότητας αποστέλλει το πιστοποιητικό ή αντίγραφο του στον επίσημο ανταποκριτή της τρίτης χώρας, που προβλέπεται στην παράγραφο 2 δεύτερο εδάφιο, αναφέροντας του, ενδεχομένως, τους λόγους που αιτιολογούν μια έρευνα και όλες τις ληφθείσες πληροφορίες από τις οποίες εικάζεται ότι το πιστοποιητικό δεν είναι αυθεντικό ή ότι οι ενδείξεις που αναγράφονται σ'αυτό είναι ανακριβείς. Οι αιτήσεις για εκ των υστέρων ελέγχους γνωστοποιούνται στην Επιτροπή το ταχύτερο δυνατόν, καθώς και το αποτέλεσμα εκάστου εξ αυτών.

Όταν ζητείται εκ των υστέρων έλεγχος, ο εισαγωγέας των σχετικών εμπορευμάτων μπορεί να ζητήσει από τους αρμοδίους οργανισμούς ελέγχου να προβούν στον έλεγχο συμμόρφωσης που προβλέπεται στο άρθρο 6."

ε) προστίθεται η ακόλουθη παράγραφος 8: "8. Η εφαρμογή των διατάξεων του παρόντος άρθρου εξαρτάται από την εφαρμογή διαδικασίας διοικητικής συνεργασίας μεταξύ της Κοινότητας και κάθε συγκεκριμένης τρίτης χώρας.

Για το σκοπό αυτό, οι συγκεκριμένες τρίτες χώρες ανακοινώνουν στην Επιτροπή κάθε χρήσιμη πληροφορία σχετικά με τις εργασίες ελέγχου, και κυρίως τα υποδείγματα των αποτυπωμάτων των σφραγίδων που χρησιμοποιούν οι υπηρεσίες ελέγχου, καθώς και, ενδεχομένως, και χωρίς καθυστέρηση, οποιαδήποτε τροποποίηση των πληροφοριών αυτών.

Οι πληροφορίες αυτές, καθώς και οι μεταγενέστερες τροποποιήσεις, διαβιβάζονται από την Επιτροπή στις αρχές συντονισμού των κρατών μελών, τα οποία ενημερώνουν σχετικά τις τελωνειακές αρχές και τις άλλες αρμόδιες αρχές.

Μόλις εφαρμοστεί η διοικητική συνεργασία καθώς και μετά το τέλος κάθε σημαντικής τροποποίησης των πληροφοριών που ανακοινώθηκαν από τη συγκεκριμένη τρίτη χώρα τόσο στο πλαίσιο αυτής της διοικητικής συνεργασίας όσο και όσον αφορά τα ονόματα και τις διευθύνσεις των επισήμων ανταποκριτών και των υπηρεσιών ελέγχου, η Επιτροπή δημοσιεύει σχετική προκήρυξη στην Επίσημη Εφημερίδα των Ευρωπαϊκών Κοινοτήτων, σειρά C."

2. Το παράρτημα III αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 129 της 11.5.2001, σ. 3.

(3) ΕΕ L 156 της 13.6.2001, σ. 9.

ΠΑΡΑΡΤΗΜΑ

"ΠΑΡΑΡΤΗΜΑ III

>PIC FILE= "L_2001321EL.001703.TIF">"